Bavuma mis 1ste toets teen Engeland | Netwerk24
Bavuma mis 1ste toets teen Engeland
20 Desember 2019 09:45
Die topkolwer Temba Bavuma in aksie vir die Proteas in ’n onlangse toets teen Indië. Foto: Gallo Images
Die Protea-topkolwer Temba Bavuma sal die eerste kriekettoets teen Engeland weens ’n heupbesering misloop.
Die toets begin op 26 Desember op SuperSportpark in Centurion en is die eerste in die reeks van vier.
’n Skandering het Donderdag gewys die buksie het ’n heupspiertjie verrek.
Hy sal in die Protea-kamp aanbly en ’n rehabilitasieprogram volg. Vroeë aanduidings is dat hy sewe tot tien dae buite aksie gaan wees.
Daar sal ná die driedaagse opwarmwedstryd tussen die Suid-Afrikaanse A-span en Engeland, wat Vrydag op Willowmoorepark in Benoni begin, besluit word of ’n plaasvervanger vir Bavuma in die groep ontbied sal word.
Hy is op mediese advies aan die span onttrek en sal rehabilitasie ondergaan.
Dr. Shuaib Manjra
“Temba Bavuma het las van ’n verrekte spiertjie in sy linkerheup. Nader ondersoek en ’n skandering het die situasie bevestig. Hy is op mediese advies aan die span onttrek en sal rehabilitasie ondergaan.
“Ons verwag dat hy nie langer as sewe tot tien dae buite aksie sal wees nie,” het dr. Shuaib Manjra, Krieket Suid-Afrika se mediese hoof, Donderdagaand gesê. – Sportredaksie
Meer oor: Temba Bavuma | Centurion | Johannesburg | Toetsreeks | Beseer | Krieket | Proteas
Naasbestes moet twyfel in Engelse gemoed saai
Anderson wil mylpaal in Centurion bereik
Proteas hou asem op oor Aiden